'চেমখৰ' বিতৰ্কই সম্প্ৰতি সমগ্ৰ অসমজুৰি প্ৰতিক্ৰিয়াৰ সৃষ্টি কৰা পৰিলক্ষিত হৈছে(Controversy over Semkhor film)। ছবিখনত অভিনীত শিশু চৰিত্ৰটিৰ শ্বুটিঙৰ 5 দিনৰ পাছতে অৰ্থাৎ 2020 বৰ্ষতে মৃত্যু ঘটাক লৈ সমগ্ৰ ৰাজ্যতে ব্যাপক প্ৰতিক্ৰিয়াৰ সৃষ্টি হোৱা দেখিবলৈ পোৱা গৈছে । ছবিখনৰ প্ৰযোজনা-পৰিচালনাৰ দায়িত্বত থকা আইমী বৰুৱাই ছবিখন সন্দৰ্ভত ইতিমধ্যে দেশে-বিদেশে কেইবাটাও অনুষ্ঠানত ভাগ লোৱা পৰিলক্ষিত হৈছে যদিও ছবিখনৰ দৃশ্যগ্ৰহণৰ পাছতেই মৃত্যু ঘটা শিশুটি সন্দৰ্ভত এটা টু বাক্যও উল্লেখ নকৰাত প্ৰতিক্ৰিয়া ব্যক্ত কৰিছে সচেতন মহলে । শেহতীয়াকৈ বিষয়টো সন্দৰ্ভত প্ৰতিক্ৰিয়া ব্যক্ত কৰিছে ৰাইজৰ দলৰ মুখপাত্ৰ ড৹ জ্ঞানশ্ৰী বৰাই(Spokesperson of Raijor dol Gyanasree Bora) ।
লক্ষীমপুৰ,30 ছেপ্টেম্বৰঃ "এটি শিশুক কেনেদৰে প্ৰতিপালন কৰিব লাগে সেয়া এগৰাকী মাতৃয়ে জনা উচিত । নিজে এগৰাকী মাতৃ হোৱাৰ পাছতো কোভিডৰ দৰে এক জটিল সময়ত এটি তিনিমহীয়া শিশুক এখন পাতল কাপোৰেৰে মেৰিয়াই জলপ্ৰপাতৰ কাষত শ্বুটিং কৰাটো গৰিহণাযোগ্য ।" 'চেমখৰ'ৰ প্ৰযোজক-পৰিচালক আইমী বৰুৱা সন্দৰ্ভত এনেদৰে প্ৰতিক্ৰিয়া প্ৰকাশ কৰিলে ৰাইজৰ দলৰ মুখপাত্ৰ ড৹ জ্ঞানশ্ৰী বৰাই(Semkhor film controversy) ।
কোভিডৰ অধিক সম্প্ৰসাৰণ ৰোধিবৰ বাবে প্ৰশাসনে সৰ্বসাধাৰণক ঘৰৰ বাহিৰ ওলোৱাৰ ক্ষেত্ৰতো কটকটীয়া নিষেধাজ্ঞা জাৰি হৈ থকাৰ সময়ত এটি তিনিমহীয়া শিশুক দৃশ্যগ্ৰহণস্থলীলৈ কেনেকৈ উলিয়াই আনিব পাৰিলে বুলিও প্ৰশ্ন উত্থাপন কৰিছে ড৹ জ্ঞানশ্ৰী বৰাই ।
কোভিডৰ সময়ত শ্বুটিং কৰাৰ বাবেই যদি কেঁচুৱাটোৰ মৃত্যু ঘটে তেনেহ'লে, ইতিমধ্যে মৃত্যু ঘটা কেঁচুৱাটোৰ পিতৃ-মাতৃৰ কাষত চৰকাৰ তথা আৰক্ষী-প্ৰশাসনৰ লোক থিয় হৈ সমগ্ৰ বিষয়টোৰ সঠিক তদন্তৰ দাবী জনাইছে ৰাইজৰ দলৰ মুখপাত্ৰ ড৹ জ্ঞানশ্ৰী বৰাই(Demand proper investigation on Semkhor matter) ।
আনফালে, 'চেমখৰ'ক লৈ বিতৰ্ক অব্যাহত আছে ডিমা হাছাও জিলাতো ((Protests in Haflong against Semkhor film)। শিশুটিৰ মৃত্যুৰ সমান্তৰালকৈ ডিমাছা জনগোষ্ঠী সন্দৰ্ভত ছবিখনত সংলগ্ন বিতৰ্কিত দৃশ্যাংশকলৈ জাঙুৰ খাই উঠিছে ডিমাছা জাতীয় সংগঠনসমূহ । ডিমাছা ভাষাত নিৰ্মাণ হোৱা ছবিখন নিষিদ্ধকৰণৰ দাবী জনায় জিলাখনৰ বিভিন্ন স্থানৰ পৰা প্ৰতিবাদী সমদল উলিওৱা পৰিলক্ষিত হৈছে ।
